b'\n_START_ARTICLE_\nEvdokija Makrembolitissa\n_START_SECTION_\n\xc5\xbdivljenjepis\n_START_PARAGRAPH_\nS Konstantinom se je poro\xc4\x8dila malo pred letom 1050. Ko je Konstantin leta 1067 umrl, je postala skupaj s Konstantinovim bratom kaisarjem Ivanom Dukasom regentka svojih sinov Mihaela VII. in Konstancija. Mihael VII. je bil \xc5\xbee ravno dovolj star, da bi lahko vladal sam, vendar so mu za so-cesarja dali mlaj\xc5\xa1ega brata, Evdokija pa je vodila dr\xc5\xbeavno upravo._NEWLINE_Evdokija je na Konstantinovi smrtni postelji prisegla, da se ne bo ve\xc4\x8d poro\xc4\x8dila. Romana Diogena, katerega so sumili, da se ho\xc4\x8de dokopati do prestola, je dala celo zapreti. Ko je spoznala, da sama ne more zaustaviti vdorov Seld\xc5\xbeukov preko vzhodne meje cesarstva, je svojo prisego preklicala in se je brez odobritve Ivana Dukasa, patriarha Ivana Ksifilina in sina Mihaela VII. poro\xc4\x8dila z Romanom Diogenom. Poroka je bila 1. januarja 1068 in Roman se je takoj po njej razglasil za so-cesarja Romana IV._NEWLINE_Evdokija je imela z Romanom dva sinova: Nikeforja in Leona. Evdokijin sin iz prvega zakona Andronik Dukas je postal Romanov so-cesar, \xc4\x8deprav so ga pred tem njegov o\xc4\x8de, mati in bratje izlo\xc4\x8dili iz vsake oblasti. Evdokijin drugi zakon ni bil preve\xc4\x8d sre\xc4\x8den, ker je bil njen drugi mo\xc5\xbe bojevit in svojeglav in jo je vedno bolj odrival od oblasti. Ko so Romana Seld\xc5\xbeuki v bitki pri Manzikertu leta 1071 ujeli, sta oblast prevzela Evdokija in Mihael, dokler nista izvedela, da je Roman \xc5\xbeiv in da se vra\xc4\x8da v Bizanc. Romana so na poti v Bizanc oslepili in nato pregnali na otok Proti, kjer je zaradi oku\xc5\xbebe ran kmalu za tem umrl. Ivan Dukas je nato s pomo\xc4\x8djo varja\xc5\xa1ke garde Evdokijo prisilil, da je oblast prepustila Mihaelu in se umaknila v samostan._NEWLINE_Leta 1078 so Mihaela vrgli s prestola in za novega cesarja razglasili Nikeforja III. Botanijata. Novi cesar je Evdokiji ponudil, naj se z njim poro\xc4\x8di. Na\xc4\x8drt je zaradi nasprotovanja so-cesarja Ivana Dukasa propadel._NEWLINE_Evdokija je umrla leta 1081 kot nuna kmalu potem, ko je na oblast pri\xc5\xa1el Aleksej I. Komnen.\n_START_SECTION_\nLiterarna dela\n_START_PARAGRAPH_\nEvdokija je napisala zgodovinski in mitolo\xc5\xa1ki slovar, ki ga je naslovila \xe1\xbc\xb8\xcf\x89\xce\xbd\xce\xb9\xce\xac (Ionia), se pravi Zbirka. V uvodu, ki je posve\xc4\x8den mo\xc5\xbeu Romanu Diogenu, delo prikazuje kot "zbirko rodoslovij bogov, junakov in junakinj in njihovih preobrazb ter zgodb in pripovedk, ki se nana\xc5\xa1ajo nanje. V Ioniji so tudi opazke raznih filozofov. Viri, iz katerih je bila napisana Zbirka, so v veliki meri isti, kot za Sudo, obse\xc5\xbeno gr\xc5\xa1ko zgodovinsko enciklopedijo iz 10. stoletja.'